## El Consell declara projecte energètic prioritari la planta solar fotovoltaica prevista en l’entorn d’un antic abocador clausurat d’Ontinyent

*** La infraestructura d’energia renovable permetrà regenerar una zona degradada, a on es desenrotllava l’activitat d’abocador de residus de sòlids
* La instal·lació, que es tramitarà d’urgència, tindrà amb 4.082 mòduls solars i aportarà 1,65 megawatts de potència elèctrica**

El Consell ha acordat la declaració de projecte energètic prioritari per a la instal·lació solar fotovoltaica “PS NRG Vertedero Ontinyent” en sòl no urbanitzable comú, projectada en l’entorn d’un antic abocador clausurat en la localitat d’Ontinyent.

La declaració de projecte energètic prioritari obeïx al fet que el projecte representa una resposta concreta, eficient i sostenible que contribuïx a garantir la seguretat energètica, mitigar el canvi climàtic i promoure el desenrotllament econòmic i social de la zona, especialment per les singularitats d’ubicació pel que fa al terreny i pel desenrotllament en l’àmbit municipal de les energies renovables.

La planta solar fotovoltaica i la seua infraestructura d’evacuació se situaran en el polígon 6 d’Ontinyent i posar-la en funcionament permetrà aportar al sistema elèctric una potència d’1,65 megawatts (MW) d’origen renovable i produir anualment entorn de 3.734 megawatts per hora. Així mateix, permetrà la reducció de l’emissió a l’atmosfera de 800 tones de CO₂ a l’any.

Per a dur-ho a terme, el projecte preveu la instal·lació de 4.082 mòduls fotovoltaics, que ocuparan al voltant de 27.000 metres quadrats de superfície, en una parcel·la de 240.000 metres quadrats.

Cal destacar que la declaració de projecte energètic prioritari implica la tramitació d’urgència del projecte de construcció de la instal·lació, la compatibilitat territorial i urbanística i l’exempció de determinades regles per a l’ocupació del sòl per centrals fotovoltaiques.

Esta declaració es realitza d’acord amb l’article 3, apartat 5, del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica, que determina que el Consell podrà declarar un projecte concret, situat en sòl no urbanitzable comú o protegit, com a prioritari energètic per a la implantació de centrals fotovoltaiques.

L’11 de gener de 2025, la Conselleria d’Innovació, Indústria, Comerç i Turisme va realitzar la necessària proposta perquè es declarara de prioritat energètica, a l’efecte de l’article 3 del Decret llei 14/20201, el projecte “PS NRG Vertedero Ontinyent” en sòl no urbanitzable comú, i justificava la seua necessitat i oportunitat per raons d’emergència energètica. Esta proposta va ser sotmesa al preceptiu informe de l’òrgan competent en matèria d’ordenació del territori i paisatge, de conformitat amb el que s’establix en el decret llei citat, que va emetre informe favorable de risc d’inundació i altres riscos en el territori.

Fecha: 07/10/2025